Igor Mandić

**Igor Mandić** (Šibenik, 20. studenog 1939. - Zagreb, 13. ožujka 2022.), bio je jugoslavenski i hrvatski književni kritičar, esejist, kolumnist i polemičar. Objavljivao je književne kritike, socio-kulturološke feljtone, eseje i polemike. Bio je dugogodišnji suradnik mnogih radijskih i televizijskih postaja. Dobitnik je nagrade Hrvatskog novinarskog društva za životno djelo 2005.

## Biografija
Rođen je 20. studenoga 1939. u Šibeniku, od oca Emila (1894–1970) i majke Ade rođ. Širola (1908–56). Otac mu je u Šibeniku držao knjižaru i papirnicu (1938–48). Prve razrede osnovne (pučke) škole polazio je u rodnom gradu, a nakon nacionalizacije knjižare obitelj se preselila u Split, gdje je završio osnovnu školu i potom pohađao klasičnu gimnaziju. Studij komparativne književnosti završio je 1963. na Filozofskom fakultetu u Zagrebu. Od 1966. bio je zaposlen u Vjesniku, kao kritičar u dnevnim novinama, kao kolumnist Vjesnika u srijedu, te interni recenzent, urednik i autor tekstova u pojedinim Vjesnikovim izdanjima.

Od 1993. do 1995. pisao je kulturološke komentare za Slobodnu Dalmaciju. U lipnju 1996. je bio prvi hrvatski intelektualac koji je nakon rata otputovao u Beograd i sudjelovao u jednom tamošnjem kulturnom događaju kako bi svojim primjerom potakao normalizaciju kulturne suradnje dvije zemlje. 1997. prešao je u slobodne umjetnike, te je objavljivao u raznim listovima. Bio je glavni urednik novina Vjesnik (2000.). Godine 2005. dobio je nagradu Hrvatskog novinarskog društva za životno djelo. Bogata novinarska karijera okončana je početkom 2011. kada je dobio otkaz u Jutarnjem listu jer je u svojoj kolumni afirmativno govorio o Snježani Kordić. Živio je i radio u Zagrebu, gdje je i umro od srčanog udara 13. ožujka 2022. godine, u bolnici Sveti Duh.

## Djela

* *Uz dlaku, kritike* (Zagreb, 1970.)
* *Mysterium televisionis*, eseji (Split, 1972.)
* *Gola masa*, feljtoni (Zagreb, 1973.)
* *Nježno srce*, polemike (Zagreb, 1975.)
* *Mitologija svakidašnjeg života*, feljtoni (Rijeka, 1976.)
* *Od Bacha do Cagea*, eseji, kritike (Zagreb, 1977.)
* *101 kratka kritika* (Zagreb, 1977.)
* *U sjeni ocvale glazbe*, polemike (Zagreb, 1977.)
* *Policajci duha*, polemike (Zagreb, 1979.)
* *Šok sadašnjosti*, eseji (Zagreb, 1979.)
* *Arsen*, monografija (Zagreb, 1983.)
* *Književnost i medijska kultura*, eseji (Zagreb, 1984.)
* *Što, zapravo, hoće te žene?*, feljtoni (Zagreb, 1984., Varaždin i Pula, 1985.)
* *Principi krimića*, eseji (Beograd, 1985.)
* *Jedna antologija hrvatske poratne poezije*, antologija (Prokuplje, Zagreb, 1987.)
* *Zbogom dragi Krleža*, polemike (Beograd, 1988.)
* *Bračna kuhinja*, feljtoni /sa Slavicom Mandić/ (Zagreb, 1989.)
* *Ekstaze i mamurluci*, eseji (Zagreb, 1989.)
* *Romani krize*, kritike (Beograd, 1996.)
* *Književno (st)ratište*, kritike (Zagreb, 1998.)
* *Za našu stvar*, kritike, polemike (Zagreb, 1999.; II. prošireno izdanje, Beograd, 2001.)
* *Prijapov problem*, eseji (1999.)
* *Između dv(ij)e vatre*, kolumne (Beograd, 2000.)
* *Bijela vrana*, kolumne-polemike (Zagreb, 2002.)
* *Hitna služba*; izbor kolumni iz "Vjesnika" 1999. - 2005. (Zagreb, 2005.)
* *Sebi pod kožu. Nehotična autobiografija* (Zagreb, 2006.)
* *Bračna kuhinja* /sa Slavicom Mandić/ (Zagreb, 2006.)
* *Notes - VUS 1968-1972* (Zagreb, 2007.)
* *U zadnji čas. Autobiografski reality show* (Zagreb, 2009.)

## Reference

## Vanjske veze
* 
*